《寄史院王正仲曾子开二学士》
宋代·释道潜

太史久不作，千秋想前人。朝廷理故事，董职须绝伦。

青钱两学士，班马相并邻。婆娑金闺中，婉娈得所亲。

学海扬波澜，词林蔼芳春。青编炳金雘，允显无曲陈。

翘翘茂令德，谔谔规缙绅。玉堂行见跻，清切凌紫宸。

野人蹈江海，放浪无边垠。相思邈何许，共此青桂轮。

作者简介：释道潜，本名昙潜，号参寥子，赐号妙总大师。俗姓王，钱塘（今浙江杭州）人（《续骫骳说》）。一说姓何，于潜（今浙江临安西南）人（《咸淳临安志》卷七○）。幼即出家为僧，能文章，尤喜为诗。与苏轼、秦观友善，常有倡和。哲宗绍圣间，苏轼贬海南，道潜亦因诗获罪，责令还俗。徽宗建中靖国元年（一一○一），曾肇为之辩解，复为僧。崇宁末归老江湖。其徒法颖编有《参寥子诗集》十二卷，行于世。